ಬಣ್ಣೊದ ಕೆಲಸೊ ಮುಗಿ ಕೂಡ್ಲೆ ಮುಗ್ಗೆರ್ಲು ಪಾತ್ರಿಲು ದರ್ಸನೊಗು ಉಂತ್ಬೆರ್. ಮುಕ್ಕಾಲ್ದಿ ಒಲಿಮದೆ ಗುಂಡೊದುಲಾಯಿ ತೀರ್ಥ ರಟ್ಟಾಯಿ ಕೂಡ್ಲೆ ಪಿಲಿತ್ತ ಮುಗೊ ಕಟ್ಟೊಂಡಿ ಕಲಾವಿದೆ ಒಲಿಮದೆಡ್ದ್ ಪಿದಯಿ ಬರ್ಪೆ. ಸೊಂಟೊಗು ಪಾಡಿ ರಡ್ಡ್ ಬಲ್ಲ್ಡ್ ಒಂಜೆಟ್ ನಲಿಕೆದಾಯೆಲಾ ಬುಕೊಂಜೆಟ್ ಗೊಡ್ಡ ಜನಾಂಗೊದಾಯೆಲಾ ಪತೊಂದು ಇಪ್ಪುವೆರ್. ಅಂಚ ಪಿದಾಯಿ ಬತ್ತಿ ಪಿಲಿ ಬಂಟ ಕಂಬದಾಡೆ ಪೋಪುಂಡು. ಬಂಟ ಕಂಬೊದ ಕೊಡಿಟ್ಟಿತ್ತಿ ಕೋರಿನ್ ಪರಿತ್ತ್ ತಿನ್ಪುಂಡು. ಮುಗೊನು ದೆತ್ತ್ದ್ ಬಂಟ ಕಂಬೊದ ಮಿತ್ತ್ ದೀದ್ ಕಂಬೊಗು ಮೂಜಿ ಸುತ್ತು ಬನ್ನಗ ಮುಗ್ಗೆರ್ಲು ಪಾತ್ರಿಲು ನೆಲತ್ತ ಮಿತ್ತ್ ಗೆರೆ ಒಯ್ತಿದ್ ಪಿಲಿಯೇ ಓಂದ್ ಗಟ್ಟಿ ಪನ್ಪೆರ್. ಕೂಡ್ಲೆ ಜನೊಕ್ಕುಲು ಮೊಟ್ಟು ಕೈಟ್ ಪತೊಂದು ಬಲಿಪ್ಪೆರೆ ಸುರು ಮಲ್ಪುವೆರ್.